OBH 5035/1997.
Az állampolgári jogok országgyűlési biztosa általános helyettesének jelentése
Ügyintéző: dr. Dunavölgyi Szilveszter

Az eljárás megindítása:
A panaszos az Országgyűlési Biztos Hivatalához intézett beadványaiban azt sérelmezte, hogy a szomszédos ingatlanon lévő Monor Telefon Társaság gyáli telefonközpontjának klímaberendezései által keltett zaj családja nyugodt életvitelét zavarja és a társaság, illetve a környezetvédelmi hatóság a szükséges intézkedéseket nem tette meg.
A panaszt az 1993. évi LIX. tv. 19. § (3) bekezdése alapján a hatáskörrel és illetékességgel rendelkező Közép-Duna-Völgyi Környezetvédelmi Felügyelőséghez áttettem.
Az ügy jogszabályi háttere:
- 1995. évi LIII. tv.
- 12/1983.(V.12.) MT rendelet
- 4/1984.(I.23.) EüM rendelet
- 1949. évi XX. tv. 18. §
- 1993. évi LIX. tv.
A megállapított tényállás:
A panasz alapján az egészséges környezethez való jog sérelme vélelmezhető.
A környezetvédelmi hatóság az említett telefon társaság Gyál, Ady Endre u. 3. sz. alatti ún. RSS központjában és környezetében 1997 nyarán ellenőrzést tartott és zajkibocsátásái határérték vizsgálatát rendelte el.
A zajszintmérésről készült KVMÁ: 335/97. sz. szakvélemény értelmében a szóban forgó üzem zajkibocsátása a vonatkozó előírásoknak megfelel. 
A vizsgálat megállapításai:
A társaság tevékenységével, a környezetvédelmi hatóság pedig eljárásával alkotmányos jogsérelmet nem idézett elő, mert a távközlési szolgáltató üzemi tevékenységéből eredő zajszint a jogszabályi előírásoknak megfelel, a környezetvédelmi felügyelőség pedig a panaszt kivizsgálta, a szükséges intézkedéseket megtette és ezekről a panaszost tájékoztatta. Ezért a beadványt az állampolgári jogok országgyűlési biztosáról szóló 1993. évi LIX. tv. 19. § (2) bekezdése alapján - mint alaptalant - elutasítom.
Az 1993. évi LIX. tv. 19. § (1) bekezdése alapján a panaszost e jelentés egy példányának megküldésével értesítem.

Budapest, 1998. 06. 04

Dr. Polt Péter